এই বিছনাকান্দিতে ভ্রমণের উদ্যোগ নিলো ‘কিশোরকণ্ঠ পাঠক ফোরাম’ বিয়ানীবাজার উপজেলা। অনেক অপেক্ষার পর এলো সেই শুভদিন। ভ্রমণের জন্য দু’টি বাস রিজার্ভ করেছিলেন ফোরামের সদস্যবৃন্দ। আমি, হাসান ভাই, জহির ভাই, জাহাঙ্গীর ভাই আমরা ছিলাম উপজেলা সদর থেকে প্রায় ৮ কিলোমিটার দূরে। তাই আগে থেকেই আমরা একটি সিএনজি রিজার্ভ করে রেখেছিলাম। ২৭ তারিখ সকাল ৭টায় আমরা সিএনজিতে উঠলাম। সিএনজি উপজেলা সদরে পৌঁছল সকাল সাড়ে ৭টায়। পৌঁছেই আমরা নাশতা সেরে নিলাম। আমাদের বিয়ানীবাজার থেকে সিলেটের দূরত্ব প্রায় ৫০ কিলোমিটার, আবার সিলেট থেকে বিছনাকান্দির দূরত্ব আরও ৬০ কিলোমিটার। অর্থাৎ সব মিলিয়ে আমাদের যেতে হবে প্রায় ১১০ কিলোমিটার। ঘড়ির কাঁটা তখন ৮টা ছুঁইছুঁই। আমাদের বাস ছাড়ল বিছনাকান্দির উদ্দেশে। ‘তাওয়াক্কালতু আলাল্লাহ’ বলে গাড়ির সিটে বসে ফেসবুকে একটা পোস্ট দিলাম।